ชาวสวนยางปลูก "ฟักยักษ์" เสริมรายได้ ดูแลไม่ยาก ให้ผลผลิตดี
ชาวสวนยางบ้านทุ่งยามู จังหวัดยะลา หันมาปลูกฟักแฟงยักษ์ขาย เป็นรายได้เสริม ดูแลไม่ยาก ให้ผลผลิตดี เก็บได้ยาวนาน          นายโสภณ ขุนภักดี และนางเพ็ญแข ขุนภักดี สามีภรรยา ชาวสวนยาง หมู่ที่ 4 บ้านทุ่งยามู ตำบลยุโป อำเภอเมือง จังหวัดยะลา ได้ใช้เวลาว่างในช่วงเย็นหลังการทำสวนยาง มาปลูกฟักแฟงลูกใหญ่ หรือฟักเขียว เป็นอาชีพเสริมเพื่อเพิ่มรายได้ให้กับครอบครัว หลัง 3 เดือน ทยอยเก็บผลผลิตขายให้กับทางโรงเรียน ในราคากิโลกรัมละ 13 บาท มีรายได้เสริมให้กับครอบครัวเกือบสองหมื่นบาท          นางเพ็ญแข ขุนภักดี บอกว่า ปลูกฟักแฟงมาได้ 3 ปีแล้ว อาชีพหลักของตนเอง และสามี ก็จะทำสวนยาง ส่วนฟักแฟงก็จะปลูกขายเพื่อเป็นรายได้เสริมให้กับครอบครัว ปลูกไว้ประมาณ 25 หลุม อายุเก็บเกี่ยวได้ 6 เดือน โดย 2-3 เดือน ฟักแฟงก็จะออกผล หากไว้ผลจนแก่ลูกโตประมาณปลายเดือนที่ 4 ก็จะได้ราคาดีกว่า แทนที่จะขายลูกละ 20 บาท ก็จะได้ราคาถึงร้อยกว่าบาท ฟักแฟงต้นหนึ่งจะให้ผลผลิต 10-20 ลูก น้ำหนักไม่ต่ำกว่า 1,000 กิโลกรัม ลูกเล็กขนาดต่ำสุดจะอยู่ที่ 3-4 กิโลกรัม ส่วนลูกใหญ่สูงสุดก็จะมีน้ำหนักอยู่ที่ประมาณ 13 กิโลกรัม ถ้าช่วงฤดูฝน น้ำไม่จม ผลผลิตก็จะได้ 2 ครั้ง โดยจะส่งขายให้กับโรงเรียนเทศบาล 4 เทอมละตัน (1,000 กิโลกรัม) 2 เทอม ผลผลิตก็จะอยู่ที่ 2 ตัน มีรายได้ประมาณ 2 หมื่นบาท นอกจากนี้ก็จะส่งขายให้กับทางโรงพยาบาล และตลาดด้วย ราคาขายก็ตามท้องตลาด กิโลกรัมละ 13 บาท          สำหรับฟักแฟงที่นี่จะปลอดสารพิษ จะใช้ปุ๋ยที่หมักเองทำเอง ทำมาจากปุ๋ยคอก มูลวัว มูลไก่ นำมาหมักกับ พด.7 เพื่อลดต้นทุน การปลูกฟักแฟงถ้าพูดถึงก็ปลูกไม่ยาก โรคไม่ค่อยมี จะดูแลเฉพาะแมลงตอนขึ้นใหม่ ๆ เท่านั้น การปลูกก็จะเริ่มจากการเตรียมดินไว้ในล้อยาง พรวนดิน โรยปูนขาวใส่ปุ๋ยหมัก ปุ๋ยคอก คลุกเคล้ากัน และพักดิน ไว้ 1 อาทิตย์ หลังจากนั้นก็นำเมล็ดพันธุ์ ประมาณ 3-4 เมล็ด มาหยอดลงในหลุม ที่เตรียมไว้ 1 อาทิตย์ ก็จะมีฟักแฟงต้นเล็ก ๆ ขึ้นมา ก็จะเลือกต้นที่สมบูรณ์ไว้ 2 ต้น เลี้ยงดูแล รดน้ำให้สม่ำเสมอ พร้อมทั้งนำท่อเหล็ก มาทำเป็นค้างเพื่อให้เถาของฟักแฟง และลูกได้เกาะ เมื่อก่อนจะใช้ไม้ไผ่ แต่เนื่องจากฟักแฟงแต่ละลูก เมื่อเลี้ยงไว้จนแก่จะให้น้ำหนักมาก ก็เลยได้หันมาใช้ท่อเหล็กแทนเพื่อให้มีความแข็งแรง ทนทานต่อการรับน้ำหนัก          ส่วนการตัดผลก็จะต้องตัดให้ติดขั้ว เพื่อให้ผลฟักแฟงอยู่ได้นาน ถ้าตัดผลมาดีก็จะอยู่ได้ถึง 1 ปี  สำหรับฟักแฟงลูกใหญ่หากไว้จนผลโตสุดก็จะไม่แก่ จะยิ่งกรอบสามารถนำไปทำเมนูได้สารพัดทั้งต้ม แกง ผัด ทำไส้ขนมได้หลายอย่าง โดยเฉพาะที่นิยมก็จะเป็นแกงจืดต้มฟักกับไก่ แกงเขียวหวานไก่#ปลูกฟักแฟงยักษ์ รายได้เสริม #สำนักข่าวกรมประชาสัมพันธ์ #NNT #ILOVETHAILAND